ང་རང་ལ་ཚ་བ་རྒྱས་པའི་ཉིན་དེར་།ཨ་ཕས་དཔྲལ་གཉེར་བསྡུས་ཏེ་བསམ་བློ་ཡུན་རིང་བཏང་མཐར་ཧ་ཅང་དུང་བའི་མིག་གཉིས་གས་ངའི་གདོང་ལ་ཞིབ་ལྟ་བྱེད་བཞིན་དེ་རིང་ཁྱོད་ཀྱིས་ཡུལ་ནས་ངལ་གསོས་ཤིག་ནོར་རྫིར་འགྲོ་མི་དགོས་ཟེར།ང་རང་དེང་ཐོག་ཅུང་ཟད་ཡིད་མི་ཆེས་པར་གྱུར་ཏེ་ཨ་ཕའི་གདོང་ལ་བལྟས་ཏེ་སྡོད་དགོས་བྱུང་།དོན་དངོས་ནས་བཤད་ན་ཨ་ཕའི་མིག་མདངས་དེར་ང་ལ་ཧ་ཅང་རྒྱུས་མངའ་ཟབ་མོ་ཡོད་དེ།མིག་མདངས་དེར་རང་ཉིད་ཀྱི་བུ་གཅིག་པུ་བདེ་བླག་ངང་མྱུར་དུ་འཚར་ལོངས་འབྱུང་བ་དང་མི་འདོད་པའི་བར་ཆད་ཅི་ཡང་མི་འབྱུང་པའི་རེ་བ་དང་སྨོན་ལམ་གྱིས་ཁེངས་ཡོད་པ་རེད།ངས་ཨ་ཕའི་མིག་མདངས་དེ་མཐོང་ཐེངས་རེར་སེམས་གཏིང་ནས་སྐད་ཆས་མཚོན་ཐབས་མེད་པའི་བརྩེ་དུང་ཤུགས་དྲག་པོ་ཞིག་མཚོ་ལྟར་འཕྱུར་ཡོང་ལ་དེ་དང་ལྷན་དུ་རང་ཉིད་ཀྱང་བྱིས་པ་ལས་ཆེན་ཞིག་ཡིན་པའི་འདུ་ཤེས་ཤིག་ཀྱང་ལུས་ཀྱི་རྩ་ལམ་ཀུན་ཏུ་ཁྱབ་ཅིང་འོང་།ང་རང་སེམས་འགུལ་ཐེབས་པའི་ངང་ང་ལ་ཚ་བ་ཙམ་སྐྱེས་པ་ལ་སྐྱོན་ཅི་ཡོད།ང་རང་མ་སོང་ན་ནོར་རྫི་མེད་པས་ག་ལ་རུང་ཟེར་སྙམ་ཡང་མགྲིན་པ་བརྣངས་པར་གྱུར་ངག་ལས་མ་འཁྲོལ།སྐབས་དེར་ཨ་ཕས་ངའི་ཕྲག་པར་ཐལ་མོས་རྡེབ་རྡེབ་འགའ་བྱས་ཏེ་དེ་ལྟར་ཐག་གཅོད་བྱས་ཟིན་པའི་བརྡ་བཏང་བ་དང་།ངའི་སེམས་ལྷོད་དུ་དབབ་པར་བྱ་བའི་ཆེད་དུ་ཡང་བསྐྱར་འཛུམ་ཙམ་བྱས་ཏེ་དེ་རིང་གཅིག་པུར་རྣམ་རྒྱལ་ལ་ནོར་བཅོལ་ཆོག་པ་རེད་ཁྱོད་རང་སེམས་བདེ་མོས་ཡུལ་དུ་སྡོད་ཅིག་ཟེར་བ་དང་།དེ་ནས་མ་ཡར་ལ་ལྟ་ཙམ་བྱས་རྗེས་ཡར་ལངས་ཏེ་ལུག་རྫིར་ཆས་སོང་།